தோட்டம் – கீரை, செடி, கொடி பயிரிடப்படும் இடம். தோப்பு – மரம் வைத்து வளர்க்கும் இடம் தோட்டம், பூந்தோட்டம், காய்கறித்தோட்டம் என்பவற்றால் விளங்கும். தோப்பு, மாந்தோப்பு, புளியந்தோப்பு என்பவற்றால் விளங்கும். தோட்டம் தோப்புப் பெயர்களால் பல ஊர்ப் பெயர்களும் தெருப் பெயர்களும் விளங்குதல் எவரும் அறிந்ததே. தோடு-தொகுதி, கூட்டம். தோப்பு-தொகுப்பு. “தோட்டமும் தோப்பும் எங்களுக்கு உண்டு” என்பது வளமைப் பேச்சு. தோட்டம் – காய்கறித் தோட்டம், பூந்தோட்டம் போல்வன. நிலபுலத்தில் கிணறு இல்லையாயினும் மழையையும் ஏரிகுளம் கால்களையும் நம்பிப் பயிரிடப் படும். ஆனால் நாள் தவறாமல் தண்ணீர் விட வேண்டிய தோட்டப் பயிருக்குக் கட்டாயம் கிணறு வேண்டும். அதனால் “தோட்டம் துரவு” என்னும் இணைச்சொல் வழக்கு எழுந்ததாம். ‘நிலம் நீச்சு உண்டா?’ என்பது உழவரைப் பற்றிய ஒரு வினா. நிலம் நன்செய் ஆதல் ‘நிலபுலம்’ என்பதில் காண்க. நீச்சு என்பது கிணறு, குளம், கால் முதலிய வாய்ப்புகளைக் குறிக்கும். “நீரருகே சேர்ந்த நிலம்” என்பதே நிலத்தின் மதிப்பாம். நீர் வளமில்லா நிலம், நிலம் எனப்படாமல் புலமாகப் போய்விடும்.